Screenshot: HRT



ZORAN MILANOVIĆ u razgovoru za HRT žestoko se obrušio na šefa oporbe Tomislava Karamarka.

Podsjetimo, Tomislav Karamarko poručio je u jučerašnjoj emisiji Hrvatskog radija Oporbeni zarez Milanoviću kako mu priprema "konačni poraz".

> Karamarko: Milanoviću, pametnjakoviću, zabio sam ti već 20 koševa, zabit ću i 21.

Kako to da nema IDS-a u koaliciji, je li pukla ljubav?

"Ma ništa, nije vrijedno spomena, čekali smo ih, više ne možemo. Oni će se odlučiti naknadno. Oni su zaslužni za mnoge od dobrih stvari koje se sada događaju".



Je li IDS tražio nešto što niste mogli dati?



"Mi smo za Istru puno dali i uložili, i to sistemski. Vodovod, bolnica u Puli, ceste.. Ai IDS se mora dogovoriti unutar sebe što želi za izbore".



Koalirali ste s A-HSS-om i sa Zagorskom strankom?



"Oni su potpisali s nama. U A-HSS-u su ljudi koji su dugo u politici, imaju ugled u zajednicama iz kojih dolaze. Zagorska stranka je prepoznata na lokalnoj i županijskoj razini. Rado smo ih primili kada su došli nama, prepoznali su nas".



Jesu li neki bivši suradnici opcija za postizborno koaliranje? Holy, Josipović, Čačić?

"Uopće me ne zanima, Hrvatska raste, ne smije biti povratka na staro, svi bitni segmenti i stvari u gospodarstvu rastu. U sljedećem kvartalu po svemu sudeći čeka nas još viši rast. Ljudi su bića očekivanje, uvijek žele više, više, više, i to razumijem. Nezaposlenost je dana niža nego ikad u zadnjih 7 godina, industrijska proizvodnja raste. To je nova osnova rasta koja se skoro bila izgubila".

Ali jeste li spremni na postizbornu koaliciju s bivšim suradnicima?

"Tu ima svega među ljudima koje ste spomenuli, i onih s kojima smo dobro surađivali, i drugih. Vjerujem da ljudi neće bacati svoj glas. Neću reći da je Glas za Mirelu Holy glas za HDZ".

Tekst se nastavlja ispod oglasa

Želite li se putem spominjanja Tuđmana približiti biračima desnog centra?



"Pokušavam se približiti svim hrvatskim ljudima. Ljudi su nam na prvom i drugom mjestu, trećeg nema. Desni centar je tiha većina, možemo doprijeti do njih. Nas je izabrao hrvatski narod, ti ljudi i dalje žive ovdje".

Objavili ste i ime svoje koalicije?

"Domovinska koalicija je bila više moja reakcija, narcisoidno je sami sebi dati ime. Nismo mi birali ime ni zadnji put, nas su nazvali Kukuriku. Ovu koaliciju zovite "Hrvatska raste". Kako netko ima obraza nazvati sebe Domoljubnom koalicijom, a mi ostali, što smo, strani agenti?"

Kada ste posljednji put igrali košarku, igrate li? Kako komentirate jučerašnje komentare Tomislava Karamarka o tome da će vam zabiti i 21. koš?

"Jako puno, u zadnje vrijeme nisam. Fizički sam jako u formi. Bavim se ipak nekim težim vještinama. Predsjednik HDZ-a je stariji čovjek od mene, nisam primijetio da je neki sportaš, osim po političkoj liniji kad je sjedio u vijećima gdje se dijelio novac. Poručio je da je spreman i na ulični obračun, to su duboke frustracije i kompleksi.

Karamarko zna bolje kako zvuči ulični govor od mene. Kriza sa švicarcima rezultat je kukavičluka HDZ-a, nisu radili ništa. Sad Vlada i Sabor rješavaju to, mi smo to riješili, i sada meni predsjednik HDZ-a kaže da je on za crnogorsko rješenje?

Tomislav Karamarko za crnogorsko rješenje za švicarce? Nemam mržnje prema Crnoj Gori, za razliku od nekih njegovih. Sada bar znamo tko će biti agent banaka u Hrvatskoj ako dođe na vlast. Natječe se za premijera, ima 56 godina, a nije bio u stanju naučiti engleski jezik. On ga sada intenzivno uči, koliko čujem, ali ja sam ga učio 20 godina. To je općepoznata činjenica, i ona nije sramota. I u mojoj obitelji ima onih koji ne znaju engleski".